Goue Liverpool dra Europese kroon | Netwerk24
Aussies roep Lyon nader
Australië het Saterdag die bybreekbouler Nathan Lyon opgeroep, maar twyfel nog oor die beskikbaarheid van Aaron Finch, die kaptein, vir die laaste twee T20-wedstryde teen Indië.
Lewis moet eers gesond word, sê Merc-baas
Lewis Hamilton se kontrakonderhandelinge met Mercedes sal moet wag totdat die sewemalige wêreldkampioen van Covid-19 herstel het, het Toto Wolff, die spanbaas, Vrydag gesê.
Jong Jarvis maak gróót geskiedenis by Sun City
Die 17-jarige Casey Jarvis sal Sondag 'n spesiale plek in die geskiedenis van Suid-Afrikaanse amateurgholf inneem wanneer hy iets vermag wat net twee ander mans al ooit kon.
Goue Liverpool dra Europese kroon
02 Junie 2019 13:45
Mohamed Salah is Saterdag uit sy nate van blydskap met die Europese Kampioeneliga-trofee in sy hande.Foto: Getty Images
Liverpool se Mohamed Salah het Saterdag een van die vinnigste doele in die geskiedenis van die Europese Kampioeneliga-reeks aangeteken en só die aanvoorwerk gedoen vir die span se oorwinning van 2-0 in die eindstryd teen Tottenham Hotspur.
Die kragmeting was skaars twee minute aan die gang toe Salah van die strafkol af die agterkant van die Tottenham-net gevind het. Dié skop is toegeken nadat Moussa Sissoko in sy span se doelgebied die bal met hand hanteer het.
Die uitslag is bo alle twyfel gestel toe die Liverpool-plaasvervanger Divock Origi in die 87ste minuut die tweede doel gebêre het om aan die span sy sesde Kampioeneliga-titel te besorg.
Die wedstryd, wat in Madrid, Spanje, beslis is, het nooit aan die verwagtinge voldoen nie. Liverpool se doelwagter, Alisson Becker, het egter 'n puik vertoning gelewer en veral in die tweede helfte 'n paar Tottenham-pogings uit die hok gehou.
Liverpool het in verlede jaar se eindstryd teen Real Madrid verloor en het vanjaar gesien hoe Manchester City die Engelse Premierligatitel voor hom wegraap.
Salah was egter die groot held van die aand en het dié keer sy kans aangegryp. Hy is in verlede jaar se eindstryd teen Real beseer en moes die veld verlaat.
Dit was die span se Duitse afrigter, Jürgen Klopp, se eerste titel saam met Liverpool sedert hy drie en 'n half jaar gelede by die klub aangesluit het. – Reuters
Meer oor: Mohamed Salah | Jurgen Klopp | Spanje | Madrid | Sokker | Liverpool | Tottenham Hotspur | Eindstryd